Валери Видас
От натура или по памет?

chitanka.info

Да бе го искал — нямаше да стане:

старинен град, художнички… Пленер.

Какъв балсам за пресните ти рани!

Какъв простор за творчество, мон шер!

Навръх акропол, донейде автентичен,

спря пред олтар на храм неосветен:

в сюжет греховен и неканоничен

бе барбизонецът вглъбен.

Надзърта жадно в чуждата идея —

дано ти хрумне нещо… Но не би.

„Любовната ти лирика линее.

Криза на жанра. Ерато май че спи?“

Една звезда — умираща светулка —

стремглаво се заби отсреща в хълма.

До тебе двама нещо зашушукаха

и техни си проблеми ги погълнаха.

Въздъхна. Тръгна… Стана ти по-леко

и себе си за миг оневини:

натурата е толкова далеко,

а спомен няма — всичко предстои.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.